b"\n_START_ARTICLE_\nMurs de Viladamat\n_START_SECTION_\nDescripci\xc3\xb3\n_START_PARAGRAPH_\nSituades dins del nucli urb\xc3\xa0 de la poblaci\xc3\xb3 de Viladamat, a l'extrem nord del nucli antic, adossades a la banda de llevant de l'esgl\xc3\xa9sia de Sant Quirze._NEWLINE_Es tracta de les restes conservades de l'antic edifici de la Pabordia. En concret s'ha conservat un dels portals de la construcci\xc3\xb3, integrat en un tram de mur adossat a la part central de l'absis de l'esgl\xc3\xa9sia. Per la cara sud, el portal \xc3\xa9s d'arc de mig punt adovellat, amb els brancals bastits amb carreus desbastats. Per la cara nord, en canvi, l'obertura \xc3\xa9s d'arc rebaixat bastida amb pedres desbastades. La resta del parament, d'uns quatre metres d'al\xc3\xa7ada, est\xc3\xa0 constru\xc3\xaft amb pedres sense desbastar, de diverses mides, lligades amb morter._NEWLINE_Per la banda de llevant del portal, delimitant el recinte ocupat actualment per la pla\xc3\xa7a i resseguits per les construccions actuals, s'observen restes d'altres murs que havien format part de l'edifici original, els quals permeten intuir una planta m\xc3\xa9s o menys rectangular. Es conserva, tot i que for\xc3\xa7a arrasat, el mur de migdia de l'edifici, de la mateixa factura que el mur del portal, i la cantonada sud-est de la construcci\xc3\xb3, bastida amb carreus de pedra desbastats, amb algunes refeccions fetes amb maons. S'observen dues alineacions estructurals m\xc3\xa9s, a les bandes de llevant i tramuntana, tancant el per\xc3\xadmetre de la pla\xc3\xa7a i, probablement de l'edifici original.\n_START_SECTION_\nHist\xc3\xb2ria\n_START_PARAGRAPH_\nEs tracta de les restes de l'antiga casa del paborde, palau on residia l'administrador del senyor feudal del lloc, l'abat del monestir de Sant Pere de Rodes._NEWLINE_A mitjans dels anys 90 es van realitzar unes curtes campanyes d'excavacions arqueol\xc3\xb2giques amb la finalitat de con\xc3\xa8ixer les restes de l'antic edifici abans de convertir l'espai en un parc p\xc3\xbablic. L'excavaci\xc3\xb3 va permetre comprovar l'exist\xc3\xa8ncia del castell o casa fortificada de la pabordia, aix\xc3\xad com poder datar de forma m\xc3\xa9s fiable el seu moment de construcci\xc3\xb3. Per les restes arqueol\xc3\xb2giques recuperades, s'ha donat una cronologia no anterior al segle XIV, com a m\xc3\xa0xim, de les darreries del segle XIII. El seu moment d'amortitzaci\xc3\xb3 es coneix d'una forma for\xc3\xa7a precisa, ja que l'edifici va quedar destru\xc3\xaft amb motiu de la repressi\xc3\xb3 despr\xc3\xa9s de la batalla de Viladamat el 1467, quan el poble va donar refugi al pr\xc3\xadncep Ferran d'Arag\xc3\xb3, durant la Guerra Civil catalana. Al greu deteriorament de l'edifici tamb\xc3\xa9 es va sumar l'\xc3\xbas com a pedrera per a la construcci\xc3\xb3 de les diferents cases del mateix poble, tot reaprofitant els carreus ben treballats de l'edifici._NEWLINE_La planimetria del nucli permet restituir els l\xc3\xadmits del recinte clos. Eren, per\xc3\xb2, les mateixes cases al voltant les que feien de muralla defensiva delimitada al seu entorn per un fossat, recordat fins temps recents com a les valls, carrer que l'envoltava pel nord i per l'oest."